**ЗАПИСНИК**

**oд 403-та седница на Судскиот совет на**

**Република Северна Македонија**

Седницата се одржа на ден: 19.05.2022, четврток во 10:10 часот во салата за седници.

Присутни членови:

* **Павлина Црвенковска**, претседател
* **м-р Селим Адеми**, заменик претседател
* **Ханиф Зендели**, член
* **Гордана Спиреска**, член
* **Мери Радевска**, член
* **Сашко Георгиев**, член
* **Мирсад Суроји**, член
* **м-р Тања Чачарова Илиевска**, член
* **Весна Дамева**, член

Отсутни членови:

* **Киро Здравев**, член
* **Лорета Горгиева**, член
* **Зоран Теофиловски**, член
* **м-р Миљазим Мустафа**, член
* **Беса Адеми**, претседател на Врховен суд
* **д-р Никола Тупанчевски**, министер за правда

Присутни од стручната служба:

* **Весна Толева**, ВД генерален секратар
* **м-р Вера Андрејчин**, советник
* **Ален Раденковиќ**, помлад соработник

Седницата е отворена за јавноста, но се констатира дека нема претставник.

Согласно чл. 8 ст. 1 од Законот за Судскиот совет Седницата ја отвори и со неа раководеше претседателот на Советот Павлина Црвенковска.

Откако го констатира присуството на членовите на Советот и нивното отсуство, со излагање на причините за членовите кои не се присутни на седницата го изложи предлог Дневниот ред за 403-та седница.

Претседателот на Советот Павлина Црвенковска отвори расправа по предлог Дневниот ред.

Откако констатира дека никој не се јави за збор претседателот на Советот Павлина Црвенковска предлог Дневниот ред го стави на гласање.

По гласањето констатира дека едногласно, со 9 гласа „За“ и ниту еден глас „Против“ е усвоен следниот:

**ДНЕВЕН РЕД**

1. Формирање на Комисии за увид и оцена на судии.
2. Разно.

**Точка 1**

(Формирање на Комисии за увид и оцена на судии)

По повод 1-та точка од дневниот ред претседателот на Советот Павлина Црвенковска информираше дека согласно Правилникот за начинот на формирање на комисиите за увид и оцена на судии членовите на комисиите се составени од 5 судии од кои двајца судии на апелациониот суд на чие апелационо подрачје постапува оценуваниот судија и по еден судија од останатите три апелациони судови. Истакна дека на 399-та седница донесени се одлуки и формирани се комисии, но поради огромниот број на кандидати се јавува потреба за формирање на уште две комисии за увид и оцена на судии на апелационото подрачје Скопје. Констатира дека ќе се пристапи кон ждребување.

За збор се јави заменик претседателот на Советот **Селим Адеми** и појасни како не би се јавиле во продолжение дилеми дека кандидатите што веќе се избрани во Комисиите за увид и оцена на судии не се ставени во садовите за извлекување.

Во продолжение се пристапи кон процесот на ждребување при што од страна на ВД Генералниот секретар на Советот се констатирани одредени неусогласености.

Во таа насока претседателот на Советот Павлина Црвенковска даде **ПАУЗА** во траење од 5 минути.

Седницата продолжи во 10:25 минути.

Претседателот на Советот Павлина Црвенковска КОНСТАТИРА дека не се исполнети условите да се изврши избор на дополнителни две Комисии за увид и оцена на судиите со оглед дека кандидатите за ждребување од Апелационен суд Штип и Апелационен суд Гостивар веќе се членови на претходно избраните комисии.

Претседателот на Советот Павлина Црвенковска констатира дека е исцрпена 1-та точка од Дневниот ред и дека ќе се премине на постапување и одлучување по 2-та точка од Дневниот ред.

**Точка 2**

(Разно)

По повод 2-та точка од дневниот ред претседателот на Советот Павлина Црвенковска збор му даде на членот на Советот Мери Радевска во својство на координатор на Апелациониот суд Штип.

За збор се јави членот на Советот **Мери Радевска** и наведе дека по однос на Годишниот распоред во Апелациониот суд Штип познато е дека еднаш е донесена одлука на Врховниот суд со која Годишниот распоред за измена и дополнување на Годишниот распоред за 2022 година е укинат по повод приговорите на судиите Славчо Тасев и Данка Ристева.

Истакна дека Советот расправа и е заклучено да се достави известување до претседателот на судот да постапи согласно законските одредби во однос на начинот на поднесување на измена и дополнување на Годишен распоред. Посочи дека во законот е определено дека треба да се прибави мислење од Седница на судии пред да се изврши измена и дополнување на распоредот.

Укажа дека видно од документацијата прва причина зошто е укинат Годишниот распоред за измена и дополнување на Годишниот распоред од страна на Врховниот суд е наведено дека не е прибавено мислење од Седница на судии.

Наведе дека во првиот записник по донесување на првата измена на Годишниот распоред како точка на дневен ред е „Расправа по предлог измена на Годишен распоред“. Истакна дека во првиот случај има голема дискусија меѓу судиите и сето тоа е внесено во записникот, меѓутоа Врховнот суд не го прифаќа тоа како прибавување на мислење највероватно заради насловот на точката „Расправа по предлог измена на Годишен распоред“.

Наведе дека при повторно закажаната седница претседателот на судот ја насловува точката „Расправа по предлог измена на Годишен распоред“. Истакна дека претседателот на судот посочува дека има опструкции во работата во делот за промени во распоредот, меѓутоа кога завршува седницата направени се измани и дополнувања на распоредот, Советот ја потврдува одлуката за прераспоредување на судиите од еден оддел во друг, поднесен е приговор и поради истата причина затоа што нема мислење од Седница на судии се укинати решенијата.

Укажа дека во телефонски разговор од страна на претседателот на судот се барани напаствија за постапување. Наведе дека посочено е на претседателот на судот дека треба да прибави мислење од Седница на судии и законскиот термин е „прибавување мислење од Седница на судии“, а не „доставување на предлог измена“. Укажа дека дали дискусиите ќе бидат исти или не не е од значење, меѓутоа формално правно е потребно мислење од Седница на судии.

Истакна дека не е познато како ќе постапи претседателот на судот, меѓутоа констатира дека не е постапено по писмото од Советот ниту по насоките на Врховниот суд.

За збор се јави членот на Советот **Сашко Георгиев** и наведе дека меѓу другите околности за состојбата во Граѓанскиот оддел во Апелациониот суд Штип на некој начин придонесува и Судскиот совет каде и самиот е член со тоа што има граѓански судија на Апелационен суд Штип кој што е делегиран односно извршува функција ВД претседател во Основен суд Виница. Истакна дека има граѓански судија кој е сам на себе претседател во Основен суд Виница поставен од 2014, 2015 година на кого му е поминат мандатот, не е извршен избор на нов претседател и повторно потенцираше дека Судскиот совет е главен идникатор за таквата перцепиција на колегите во Апелациониот суд Штип.

Посочи дека ако хронолошки се врати наназад ќе се увиди дека самиот тој и добар дел од колегите реагирале дека има состојба во која фали судија, а судија што е граѓански судија го држи местото во Апелациониот суд Штип и извршува функција ВД претседател на Основен суд Виница.

Побара наведеното да се нотира на записник

За збор се јави членот на Советот **Весна Дамева** и наведе дека постојат две ситуации. Посочи дека првата ситуација е дека се наближува 6-ти месец, а претседателот на судот нема направен распоред, бидејќи како што истакнал и координаторот на судот индиректно не се почитува процедурата која е законски предвидена. Укажа дека процедурата мора да се почитува и мора да се најде начин како да се спроведе, во спортивно распоред ќе нема цела година.

Наведе дека втората ситуација е дека не се постапува по напатствијата и заклучоците на Судскиот совет и на Врховниот суд. Посочи за што да се расправа освен да се признае дека Советот е виновен за настанатата состојба и да се одлучи или ќе се толерира настанатата состојба, односно угледот на Судскиот совет ќе паѓа или ќе се преземат дејствија. Трето нема.

За збор се јави членот на Советот **Мирсад Суроји** и наведе дека се согласува со претходните дискутанти. Посочи дека Работна група од Советот извршила работна посета во Апелациониот суд Штип, има изготвен извештај од координаторот на судот и наведени се пропустите и од таа причина побара од страна на Советот посериозно да се разгледа настаната состојба и веднаш да се достави писмо од итен карактер до претседателот на Апелационен суд во Штип со кое ќе се предочи да постапува согласно укажувањата од Врховен суд и Судскиот совет.

За збор се јави претседателот на Советот **Павлина Црвенковска** и наведе дека од дискусиите произлегува потребата да координаторот на Апелациониот суд Штип повторно се обрати со допис сочинет од заклучоци и препораки до претседателот на Апелациониот суд Штип.

По повод 2-та точка од дневниот ред претседателот на Советот Павлина Црвенковска збор му даде на членот на Советот Тања Чачарова Илиевска во својство на координатор на Управниот суд.

За збор се јави членот на Советот **Тања Чачарова Илиевска** и посака да ја искористи приликата да извести на тековната седница, а многу брзо очекува за истото да се расправа на првата наредна седница. Наведе дека станува збор за барање добиено од претседателот на Управниот суд да им се намали нормата на судиите за месец јуни, јули и август поради физичко селење во друг објект. Побара мислење дали има изградена пракса, бидејќи имало ситуации на преселби од еден во друг простор на други судови.

За збор се јави претседателот на Советот **Павлина Црвенковска** и надоврзувајќи се на дискусијата информираше дека во телефонски разговор е известена дека претседателот на судот се надева дека свеченото отворање на Управниот суд ќе се одржи на 29 јуни 2022 година.

За збор се јави членот на Советот **Ханиф Зендели** и наведе дека може да се расправаме по однос на барањето, но сепак Судски совет има донесено одлука за норма за 2022 година и не знае дали е можно истата да се измени и дополни во овој период.

За збор се јави членот на Советот **Гордана Спиреска** и наведе дека кога се селел Основниот кривичен суд нормата на судиите не била намалена и исто така наведе дека во пракса нормата се дели на 10,5 месеци.

По повод 2-та точка од дневниот ред претседателот на Советот Павлина Црвенковска информираше дека на седница на Владата на РСМ минатата недела е донесена одлука со која што се испратени измени на ЗРО со кој што на судиите ќе им биде продолжен мандатот до 67 години. Истите веќе се влезени во собраниска процедура по скратена постапка.

 Претседателот на Советот Павлина Црвенковска констатираше дека повеќе никој од членовите на Советот не се јави за збор.

Од тие причини Претседателот на Советот Павлина Црвенковска констатираше дека е исцрпен дневниот ред за 403-та седница на Советот и дека истата е завршена во 10:40 часот.

**Напомена:** Тонскиот запис е составен дел на овој записник.

**СУДСКИ СОВЕТ НА**

**РЕПУБЛИКА СЕВЕРНА МАКЕДОНИЈА**

**Претседател,**

**Павлина Црвенковска**

Изработил: Ален Раденковиќ

Одобрил: Весна Толева